Die wêreld in foto’s – 22 Januarie 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Skoolkinders besig om sneeu te skep in Pyongyang, Noord-Korea. Weervoorspellers meen temperature in die Noord-Koreaanse hoofstad kan dié week by -19 °C gaan draai. (Foto: Eric Talmadge, AP) Die opspraakwekkende verhoor van Siti Aisyah (tweede van links), die Indonesiër wat saam met Doan Thi Huong, ŉ Viëtnamees, teregstaan vir die moord op Kim Jong Nam, die halfbroer van die Noord-Koreaanse leier, Kim Jong-un, is Maandag in die hof in Shah Alam, Maleisië, ná ŉ reses van etlike weke hervat. (Foto: Sadiq Asyraf, AP) Betogende wagte het Maandag toegang tot sommige van Frankryk se 188 tronke versper tydens die tweede week van konflik, aangehits deur verskeie aanvalle op tronkwagte. (Foto: Thibault Camus, AP) ’n Motorfietsbomontploffing het Maandag verwoesting by ’n mark in die suide van Thailand gesaai. Drie mense is dood en 18 beseer in dié aanval. (Foto: Somphop Suphanaranond, AP) Applous vir die Franse modeontwerper Bertrand Guyon by die Schiaparelli-modevertoning van sy lente-somerreeks vir 2018, Maandag in Parys, Frankryk. (Francois Mori, AP)